text: Fodspor i sneen afslørede indbrudstyv
  04 februar 2018 kl. 09.40
  Sneen gjorde det natten til søndag nemt for politiet at fange indbrudstyv.
  Syd- og Sønderjyllands Politi måtte natten til søndag rykke ud til indbrud i et solcenter på Østergade i Vojens.
  Her var der gået en alarm i en vekselautomat.
  Da patruljen kom frem, blev det hurtigt klart, at gerningsmanden havde efterladt sig spor.
  Endda nogle helt tydelige af slagsen.
  I den nyfaldne sne kunne politiet følge sporene af indbrudstyven - og kort tid efter fandt patruljen ham.
  Han gemte sig ved en blomsterkasse.
  Der er tale om en 30-årig mand fra Nordjylland, som havde mønter fra solcentrets vekselautomat på sig.
  Han blev anholdt og vil i løbet af søndagen blive fremstillet i grundlovsforhør ved retten i Sønderborg.
  - På grund af hans fortid vil vi forsøge at få ham fængslet, siger vagtchef Bjørn Pedersen fra Syd- og Sønderjyllands Politi til TV SYD.
  